| हिन्दी दिवस |
| --- |
| 
कार्यक्रम |
| हिन्दी निबंध लेखन
वाद-विवाद
विचार गोष्ठी
काव्य गोष्ठी
श्रुति लेखन
हिन्दी टंकण प्रतियोगिता
कवि सम्मेलन
पुरस्कार समारोह
राजभाषा सप्ताह |
| 
पुरस्कार |
| राजभाषा गौरव पुरस्कारराजभाषा कीर्ति पुरस्कार |
| * दे
* वा
* सं
 |

**हिन्दी दिवस** प्रत्येक वर्ष 14 सितम्बर को मनाया जाता है। 14 सितम्बर 1949 को संविधान सभा ने यह निर्णय लिया कि हिन्दी केन्द्र सरकार की आधिकारिक भाषा होगी। क्योंकि भारत मे अधिकतर क्षेत्रों में ज्यादातर हिन्दी भाषा बोली जाती थी इसलिए हिन्दी को राजभाषा बनाने का निर्णय लिया और इसी निर्णय के महत्व को प्रतिपादित करने तथा हिन्दी को प्रत्येक क्षेत्र में प्रसारित करने के लिये वर्ष 1953 से पूरे भारत में 14 सितम्बर को प्रतिवर्ष हिन्दी-दिवस के रूप में मनाया जाता है। स्वतन्त्रता प्राप्ति के बाद हिन्दी को आधिकारिक भाषा के रूप में स्थापित करवाने के लिए काका कालेलकर, हजारीप्रसाद द्विवेदी, सेठ गोविन्ददास आदि साहित्यकारों को साथ लेकर व्यौहार राजेन्द्र सिंह ने अथक प्रयास किये।

इतिहास
------

मुख्य लेख: हिन्दी दिवस का इतिहास
वर्ष 1918 में गांधी जी ने हिन्दी साहित्य सम्मेलन में हिन्दी भाषा को राजभाषा बनाने को कहा था। इसे गांधी जी ने **जनमानस** की भाषा भी कहा था। वर्ष 1949 में स्वतंत्र भारत की राजभाषा के प्रश्न पर 14 सितम्बर 1949 को काफी विचार-विमर्श के बाद यह निर्णय लिया गया जो भारतीय संविधान के भाग 17 के अध्याय की अनुच्छेद 343(1) में इस प्रकार वर्णित है. संघ की राजभाषा हिन्दी और लिपि देवनागरी होगी। संघ के राजकीय प्रयोजनों के लिए प्रयोग होने वाले अंकों का रूप अन्तरराष्ट्रीय रूप होगा।

यह निर्णय 14 सितम्बर को लिया गया, इसी दिन हिन्दी के मूर्धन्य साहित्यकार व्यौहार राजेन्द्र सिंह का 50वाँ जन्मदिन था, इस कारण हिन्दी दिवस के लिए इस दिन को श्रेष्ठ माना गया था। हालांकि जब राष्ट्रभाषा के रूप में इसे चुना गया और लागू किया गया तो अ-हिन्दी भाषी राज्य के लोग इसका विरोध करने लगे और अंग्रेजी को भी राजभाषा का दर्जा देना पड़ा। इस कारण हिन्दी में भी अंग्रेजी भाषा का प्रभाव पड़ने लगा।

कार्यक्रम
---------

हिन्दी दिवस के दौरान कई कार्यक्रम होते हैं। इस दिन छात्र-छात्राओं को हिन्दी के प्रति सम्मान और दैनिक व्यवहार में हिन्दी के उपयोग करने आदि की शिक्षा दी जाती है। जिसमें हिन्दी निबन्ध लेखन, वाद-विवाद हिन्दी टंकण प्रतियोगिता आदि होता है। हिन्दी दिवस पर हिन्दी के प्रति लोगों को प्रेरित करने हेतु भाषा सम्मान की शुरुआत की गई है। यह सम्मान प्रतिवर्ष देश के ऐसे व्यक्तित्व को दिया जाएगा जिसने जन-जन में हिन्दी भाषा के प्रयोग एवं उत्थान के लिए विशेष योगदान दिया है। इसके लिए सम्मान स्वरूप एक लाख एक हजार रुपये दिये जाते हैं। हिन्दी में निबन्ध लेखन प्रतियोगिता के द्वारा कई जगह पर हिन्दी भाषा के विकास और विस्तार हेतु कई सुझाव भी प्राप्त किए जाते हैं। लेकिन अगले दिन सभी हिन्दी भाषा को भूल जाते हैं। हिन्दी भाषा को कुछ और दिन याद रखें इस कारण राष्ट्रभाषा सप्ताह का भी आयोजन होता है। जिससे यह कम से कम वर्ष में एक सप्ताह के लिए तो रहती ही है।

* हिन्दी निबन्ध लेखन
* वाद-विवाद
* विचार गोष्ठी
* काव्य गोष्ठी
* श्रुतलेखन प्रतियोगिता
* हिन्दी टंकण प्रतियोगिता
* कवि सम्मेलन
* पुरस्कार समारोह
* राजभाषा सप्ताह

उत्पादक
-------

बोलने वालों की संख्या के अनुसार अंग्रेजी और चीनी भाषा के बाद हिन्दी भाषा पूरे दुनिया में तीसरी सबसे बड़ी भाषा है। लेकिन उसे अच्छी तरह से समझने, पढ़ने और लिखने वालों में यह संख्या बहुत ही कम है। यह और भी कम होती जा रही। इसके साथ ही हिन्दी भाषा पर अंग्रेजी के शब्दों का भी बहुत अधिक प्रभाव हुआ है और कई शब्द प्रचलन से हट गए और अंग्रेजी के शब्द ने उसकी जगह ले ली है। जिससे भविष्य में भाषा के विलुप्त होने की भी संभावना अधिक बढ़ गयी है।

इस कारण ऐसे लोग जो हिन्दी का ज्ञान रखते हैं या हिन्दी भाषा जानते हैं, उन्हें हिन्दी के प्रति अपने कर्तव्य का बोध करवाने के लिए इस दिन को हिन्दी दिवस के रूप में मनाया जाता है जिससे वे सभी अपने कर्तव्य का पालन कर हिन्दी भाषा को भविष्य में विलुप्त होने से बचा सकें। लेकिन लोग और सरकार दोनों ही इसके लिए उदासीन दिखती है। हिन्दी तो अपने घर में ही दासी के रूप में रहती है। हिन्दी को आज तक संयुक्त राष्ट्र संघ की भाषा नहीं बनाया जा सका है। इसे विडम्बना ही कहेंगे कि योग को 177 देशों का समर्थन मिला, लेकिन हिन्दी के लिए 129 देशों का समर्थन क्या नहीं जुटाया जा सकता ? इसके ऐसे हालात आ गए हैं कि हिन्दी दिवस के दिन भी कई लोगों को ट्विटर पर हिन्दी में बोलो जैसे शब्दों का उपयोग करना पड़ रहा है। अमर उजाला ने भी लोगों से विनती की कि कम से कम हिन्दी दिवस के दिन हिन्दी में ट्वीट करें।

उद्देश्य
--------

इसका मुख्य उद्देश्य वर्ष में एक दिन इस बात से लोगों के समक्ष रखना है कि जब तक वे हिन्दी का उपयोग पूर्ण रूप से नहीं करेंगे तब तक हिन्दी भाषा का विकास नहीं हो सकता है। इस एक दिन सभी सरकारी कार्यालयों में अंग्रेजी के स्थान पर हिन्दी का उपयोग करने की सलाह दी जाती है। इसके अतिरिक्त जो वर्ष भर हिन्दी में अच्छे विकास कार्य करता है और अपने कार्य में हिन्दी का अच्छी तरह से उपयोग करता है, उसे पुरस्कार द्वारा सम्मानित किया जाता है।

कई लोग अपने सामान्य बोलचाल में भी अंग्रेज़ी भाषा के शब्दों का या अंग्रेजी का उपयोग करते हैं, जिससे धीरे धीरे हिन्दी के अस्तित्व को खतरा पहुँच रहा है। जिस प्रकार से टेलीविजन से लेकर विद्यालयों तक और सामाजिक संचार माध्यम से लेकर निजी तकनीकी संस्थानों एवं निजी कार्यालयों तक में अंग्रेजी का दबदबा कायम है । उससे लगता है कि अपनी मातृभाषा हिन्दी धीरे–धीरे क्षीण और फिर दशकों बाद विलुप्त ना हो जाये। यदि शीघ्र ही हम छोटे–छोटे प्रयासों द्वारा अपनी मातृभाषा हिन्दी को अपने जीवन में एक अनिवार्य स्थान नहीं देंगे तो यह दूसरी भाषाओं से हो रही स्पर्धा में बहुत पीछे रह जायेगी । यहाँ तक कि वाराणसी में स्थित विश्व में सबसे बड़ी हिन्दी संस्था आज बहुत ही खस्ता स्थिति में है। इस कारण इस दिन उन सभी से निवेदन किया जाता है कि वे अपने बोलचाल की भाषा में भी हिन्दी का ही उपयोग करें। इसके अतिरिक्त लोगों को अपने विचार आदि को हिन्दी में लिखने भी कहा जाता है। चूँकि हिन्दी भाषा में लिखने हेतु बहुत कम उपकरण के बारे में ही लोगों को पता है, इस कारण इस दिन हिन्दी भाषा में लिखने, जाँच करने और शब्दकोश के बारे में जानकारी दी जाती है। हिन्दी भाषा के विकास के लिए कुछ लोगों के द्वारा कार्य करने से कोई विशेष लाभ नहीं होगा। इसके लिए सभी को एक जुट होकर हिन्दी के विकास को नए आयाम तक पहुँचाना होगा। हिन्दी भाषा के विकास और विलुप्त होने से बचाने के लिए यह अनिवार्य है।|

हिन्दी सप्ताह
-------------

मुख्य लेख: राजभाषा सप्ताह
हिन्दी सप्ताह 14 सितम्बर से एक सप्ताह के लिए मनाया जाता है। इस पूरे सप्ताह अलग अलग प्रतियोगिता का आयोजन किया जाता है। यह आयोजन विद्यालय और कार्यालय दोनों में किया जाता है। इसका मूल उद्देश्य हिन्दी भाषा के लिए विकास की भावना को लोगों में केवल हिन्दी दिवस तक ही सीमित न कर उसे और अधिक बढ़ाना है। इन सात दिनों में लोगों को निबन्ध लेखन, आदि के द्वारा हिन्दी भाषा के विकास और उसके उपयोग के लाभ और न उपयोग करने पर हानि के बारे में समझाया जाता है।

पुरस्कार
--------

हिन्दी दिवस पर हिन्दी के प्रति लोगों को उत्साहित करने हेतु पुरस्कार समारोह भी आयोजित किया जाता है। जिसमें कार्य के दौरान अच्छी हिन्दी का उपयोग करने वाले को यह पुरस्कार दिया जाता है। यह पहले राजनेताओं के नाम पर था, जिसे बाद में बदल कर राष्ट्रभाषा कीर्ति पुरस्कार और राष्ट्रभाषा गौरव पुरस्कार कर दिया गया। राष्ट्रभाषा गौरव पुरस्कार लोगों को दिया जाता है जबकि राष्ट्रभाषा कीर्ति पुरस्कार किसी विभाग, समिति आदि को दिया जाता है।

### राजभाषा गौरव पुरस्कार

मुख्य लेख: राजभाषा गौरव पुरस्कार
यह पुरस्कार तकनीकी या विज्ञान के विषय पर लिखने वाले किसी भी भारतीय नागरिक को दिया जाता है। इसमें दस हजार से लेकर दो लाख रुपये के 13 पुरस्कार होते हैं। इसमें प्रथम पुरस्कार प्राप्त करने वाले को २ लाख रूपए, द्वितीय पुरस्कार प्राप्त करने वाले को डेढ़ लाख रूपए और तृतीय पुरस्कार प्राप्त करने वाले को पचहत्तर हजार रुपये मिलता है। साथ ही दस लोगों को प्रोत्साहन पुरस्कार के रूप में दस-दस हजार रूपए प्रदान किए जाते हैं। पुरस्कार प्राप्त सभी लोगों को स्मृति चिह्न भी दिया जाता है। इसका मूल उद्देश्य तकनीकी और विज्ञान के क्षेत्र में हिन्दी भाषा को आगे बढ़ाना है।

### राजभाषा कीर्ति पुरस्कार

मुख्य लेख: राजभाषा कीर्ति पुरस्कार
इस पुरस्कार योजना के तहत कुल ३९ पुरस्कार दिये जाते हैं। यह पुरस्कार किसी समिति, विभाग, मण्डल आदि को उसके द्वारा हिन्दी में किए गए श्रेष्ठ कार्यों के लिए दिया जाता है। इसका मूल उद्देश्य सरकारी कार्यों में हिन्दी भाषा का उपयोग करने से है।

आलोचना
------

कई हिन्दी लेखकों और हिन्दी भाषा जानने वालों का कहना है कि हिन्दी दिवस केवल सरकारी कार्य की तरह है, जिसे केवल एक दिन के लिए मना दिया जाता है। इससे हिन्दी भाषा का कोई भी विकास नहीं होता है, बल्कि इससे हिन्दी भाषा को हानि होती है। कई लोग हिन्दी दिवस समारोह में भी अंग्रेजी भाषा में लिख कर लोगों का स्वागत करते हैं। सरकार इसे केवल यह दिखाने के लिए चलाती है कि वह हिन्दी भाषा के विकास हेतु कार्य कर रही है। स्वयं सरकारी कर्मचारी भी हिन्दी के स्थान पर अंग्रेज़ी और राज्य भाषाओं का भी उपयोग किया जा रहा है में कार्य करते नज़र आते हैं। लेकिन कुछ लोगों की सोच यह भी है कि विविध कारण बताकर हिन्दी दिवस मनाने का विरोध करने और मजाक उड़ाने वाले यह चाहते हैं कि हिन्दी के प्रति रही-सही अपनत्व की भावना भी समाप्त की जाय।

सन्दर्भ
-------

1. ↑  "हिन्दी दिवस : हिन्दी है हिन्द की धड़कन". दैनिक जागरण. 14 सितम्बर 2012. मूल से 7 मार्च 2016 को पुरालेखित. अभिगमन तिथि 1 मार्च 2016.
2. ↑  "Hindi Diwas 2019: जानें क्यों गूगल और फेसबुक जैसी बड़ी कंपनियां हैं हिंदी के आगे नतमस्तक". न्यूज़\_स्टेट. 14 सितंबर 2019. मूल से 21 सितंबर 2019 को पुरालेखित. अभिगमन तिथि 14 सितंबर 2019.
3. ↑  "हिंदी में है विश्व भाषा बनने का सामर्थ्य". ज़ी न्यूज़. 14 सितंबर 2013. मूल से 14 नवंबर 2017 को पुरालेखित. अभिगमन तिथि 9 सितंबर 2015.
4. ↑  "Hindi Diwas: हिंदी दिवस पर जानिए हिंदी का इतिहास व महत्व". *SA News Channel* (अंग्रेज़ी में). 2020-09-14. अभिगमन तिथि 2021-09-13.
5. ↑  "हिंदी दिवस पर विशेष: मातृभाषा, मैत्रीभाषा, देशभाषा". बिहार खोज खबर. 14 सितंबर 2015. मूल से 28 अप्रैल 2016 को पुरालेखित. अभिगमन तिथि 14 सितंबर 2015.
6. ↑  "बच्चों ने जाना हिन्दी दिवस का महत्व". दैनिक जागरण. 14 सितंबर 2014. मूल से 23 सितंबर 2016 को पुरालेखित. अभिगमन तिथि 9 सितंबर 2015.
7. ↑  "हिंदी दिवस पर होंगे विविध कार्यक्रम". दैनिक भास्कर. 9 सितंबर 2015. मूल से 5 मार्च 2016 को पुरालेखित. अभिगमन तिथि 9 सितंबर 2015.
8. ↑  "हिन्दी दिवस पर भाषा सम्मान की शुरुआत". प्रेसनोट. 5 सितंबर 2015. मूल से 9 अक्तूबर 2015 को पुरालेखित. अभिगमन तिथि 9 सितंबर 2015.
9. ↑  "राजभाषा हिंदी के प्रति रुझान जागृत करने का प्रयास शुरू". दैनिक जागरण. 1 सितंबर 2015. मूल से 29 सितंबर 2017 को पुरालेखित. अभिगमन तिथि 9 सितंबर 2015.
10. ↑  "हिन्दी जगत के विस्तार से ही बढ़ सकती है संभावना, युवाओं ने दिए सुझाव". दैनिक भास्कर. 14 सितंबर 2015. अभिगमन तिथि 14 सितंबर 2015.
11. ↑  "हिंदी दिवस : एक दिन हिंदी भाषा के नाम". हरित खबर. 14 सितंबर 2015. मूल से 4 मार्च 2016 को पुरालेखित. अभिगमन तिथि 14 सितंबर 2015.
12. ↑  "हिन्दी दिवस पर कवि सम्मेलन का आयोजन". दैनिक जागरण. 9 सितंबर 2014. मूल से 5 दिसंबर 2018 को पुरालेखित. अभिगमन तिथि 9 सितंबर 2015.
13. ↑  "Hindi Diwas Special Facts About Hindi Language - Spark Bites". *web.archive.org*. 2015-10-07. मूल से पुरालेखित 7 अक्तूबर 2015. अभिगमन तिथि 2021-09-13.सीएस1 रखरखाव: BOT: original-url status unknown (link)
14. ↑  "किस दिशा में चल पड़ी है हिंदी". *Nai Dunia*. 2015-09-12. अभिगमन तिथि 2021-09-13.
15. ↑  "अपने ही घर में दासी बनकर रह रही हिन्दी". दैनिक जागरण. 14 सितंबर 2015. मूल से 7 अप्रैल 2016 को पुरालेखित. अभिगमन तिथि 14 सितंबर 2015.
16. ↑  "हिन्दी दिवस पर विशेष : अब तक हुई रस्म निभाई, आखिर कैसे हो हिन्दी की भलाई". एनडीटीवी इंडिया. 14 सितंबर 2015. मूल से 16 सितंबर 2015 को पुरालेखित. अभिगमन तिथि 14 सितंबर 2015.
17. ↑  "ट्विटर पर छाया #हिन्दी\_में\_बोलो, पढ़ें क्‍या-क्‍या बोले लोग". समाचार18. 14 सितंबर 2015. मूल से 16 सितंबर 2015 को पुरालेखित. अभिगमन तिथि 14 सितंबर 2015.
18. ↑  "#हिन्दी\_में\_बोलो के साथ हिन्दी के जश्न में शरीक हुए 'ट्वीटरराटी'". एबीपी समाचार. 14 सितंबर 2015. मूल से 15 सितंबर 2015 को पुरालेखित. अभिगमन तिथि 14 सितंबर 2015.
19. ↑  "#बोले तो हिंदी: आइए हिंदी के लिए एक ट्वीट करें". अमर उजाला. 14 सितंबर 2015. मूल से 14 सितंबर 2015 को पुरालेखित. अभिगमन तिथि 14 सितंबर 2015.
20. ↑  "Hindi Diwas 2020 : इसलिए 14 सितंबर को मनाया जाता है हिंदी दिवस ऐसी है कहानी". *Nai Dunia*. 2020-09-12. अभिगमन तिथि 2020-09-14.
21. ↑  "हिंदी भाषा की हो रही अनदेखी". दैनिक जागरण. 14 सितंबर 2015. अभिगमन तिथि 14 सितंबर 2015.
22. ↑  "हिंदी दिवस: काशी में हिंदी की सबसे बड़ी पीठ बदहाल". अमर उजाला. 14 सितंबर 2015. मूल से 5 जनवरी 2016 को पुरालेखित. अभिगमन तिथि 14 सितंबर 2015.
23. ↑  "हिन्दी के विकास को एकजुटता जरूरी". अमर उजाला. 14 सितंबर 2015. अभिगमन तिथि 14 सितंबर 2015.
24. ↑  "राजभाषा पुरस्कारों से इंदिरा व राजीव गांधी के नामों की छुट्टी". पत्रिका. 21 अप्रैल 2015. मूल से 19 जुलाई 2015 को पुरालेखित. अभिगमन तिथि 9 सितंबर 2015.
25. ↑  "हिंदी दिवस पर विशेष: तकनीक के स्‍तर पर हिंदी ने की काफी प्रगति". दैनिक जागरण. 14 सितंबर 2015. मूल से 14 सितंबर 2018 को पुरालेखित. अभिगमन तिथि 14 सितंबर 2015.
26. ↑  Desk, India com Hindi News. "Hindi Diwas 2020: हिंदी दिवस पर भी कोरोना का साया, राजभाषा विभाग नहीं मनाएगा ये ख़ास दिन". *India News, Breaking News, Entertainment News | India.com*. अभिगमन तिथि 2020-09-14.
27. ↑  "हिंदी दिवस: इन्होंने लड़ी हिंदी के गौरव की लड़ाई". *Navbharat Times*. अभिगमन तिथि 2020-09-14.

इन्हें भी देखें
---------------

* विश्व हिन्दी दिवस
* भारत की राजभाषा के रूप में हिन्दी
* अन्तरराष्ट्रीय मातृभाषा दिवस
* हिन्दी आन्दोलन
* हिन्दी साहित्य का इतिहास
* नागरी प्रचारिणी सभा
* हिन्दी साहित्य सम्मेलन
* विश्व हिन्दी सम्मेलन
* राष्ट्रभाषा प्रचार समिति, वर्धा

बाहरी कडियाँ
------------

* संविधान-सम्मत है हिन्दी का विकास (नवभारत टाइम्स)
* बाजार से बढ़ेगा हिंदी का रुतबा (लाइव हिन्दुस्तान)
* इतराइए की आप हिंदी भाषी हैं, पूरी दुनिया में है डंका (लाइव हिन्दुस्तान)
* हिन्दी दिवस हिन्दी दिवस पर विशेष
* हिन्दी दिवस - विकिपुस्तक में
* जानें भारत में क्यों मनाया जाता हिंदी दिवस (पंजाब केसरी)